لیونل دانسترویل طرفیندن گؤندریلن پولکوونیک ج.ب.ایستوکس باشچی‌لیغیندا ایلک 44 نفرلیک حربی حیصه  آقوستون 4-او باکی‌یا چیخدی. همین گون بیر آلمان دیپلوماتیک میسیونو  " کورسک "  گمی‌سینده هشترخان دان باکی‌یا گلدی و  " تورک قرارگاهی " نین یئرینی سوروشدو. لاکین شهر هله تورکلرین الینده دئییلدی. بوندان شوبهه‌لنن دیکتاتور میسیونو حبس ائتدی. سونراکی حربی حیصه  پولکوونیک ر. کئیوورث باشچیلیغیندا گلیب باکی‌یا چاتدی. دیکتاتورا بو قدر آز عسگرین گلمه‌سینی خوش قارشیلامامیشدی. بونو داشناکسیون نوماینده‌سی دوکتور آراتیان واسیطه‌سیله دنسترویله چاتدیرمیشدیلار. دیکتاتور  " کورسک "  و " آبو "  گمی‌لرینی بریتانیالی‌لارین ایختیارینا وئرمیشدی. لیونل دانسترویل اؤزو ایسه  " پرزیدنت کروگر "  گمیسی ایله صیرب بایراغی آلتیندا باکی‌یا یول آلمیشدی.